Cuneiform Tablet Kt 94/k 842 (AKT 6a 109)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na {d}MAR.TU-ba-ni a-šùr-i-mì-tí ṣí-lu-lu šu-ku-bi₄-im en-nu-um-DINGIR a-šùr-dan ili₅-ba-ni en-na-sú-in LUGAL-{d}IM ù zi-ki-ki qí-bi-ma um-ma ša-lim-a-šùr-ma ṭup-pá-am ša kà-ri-im bu-ru-uš-ḫa-dim ṣa-ḫe-er GAL ù ṭup-pá-am ša ú-ší-na-lam DUB.SAR ša kà-ri-im bu-ru-uš-ḫa-dim DUMU i-ba-a ú ṣú-ḫa-ru-um ša ú-ší-na-lam a-na kà-ri-im kà-ni-iš ṣa-ḫe-er GAL a-šu-mì a-bu-ša-lim ÌR ub-lu-nim um-ma šu-nu-ma 16 li-me-e 40 ma-na URUDU ší-im SÍG.ḪI.A a-bu-ša-lim ÌR a-na ú-ší-na-lam ḫa-bu-ul 30 li-me-e URUDU ša nam-e-dim ša É.GAL-lúm ḫa-bu-lu ú-ší-na-lam ú-ṣa-li-im um-ma šu-nu-ma a-bu-ša-lim li-li-kam šu-ma a-bu-ša-lim lá-šu bé-el-šu le-tí-qám a-na-kam a-na na-áp-ša-tí-ni ù KÙ.BABBAR-áp a-bu-ša-lim ni-ša-ḫu-ut ší-ip-ru ša a-lim{ki} ku-lu-šu-nu-ma ù kà-ru-um kà-ni-iš ṭup-pí-šu-nu iš-ta-me-ú-ma um-ma šu-nu-ma ú-ší-na-lam tù-ṭá-áb a qá-tí ili₅-ba-ni DUB.SAR kà-ri-im bu-ru-uš-ḫa-dim ù ṣú-ḫa-ri-im ša ú-ší-na-lam qá-du-um lu-qú-tí-a ša iš-tù a-lim{ki} e-li-a-ni i-dí-nu-ni-ma um-ma šu-nu-ma a-li-ik ú-ší-na-lam ṭá-ib iš-tù ší-im SÍG.ḪI.A 15 li-me URUDU a-na ú-ší-na-lam áš-qú-lu-ma ú-ṭá-i-bu-šu i-tù-ur-ma a-na tí-ri e-kál-lim a-na 40 ma-na KÙ.BABBAR a-na ḫu-bu-ul a-bu-ša-lim-ma i-ta-ad-na-ni um-ma a-na-ku-ma ku-a-tí lu uš-ta-bi-ma i-ṣú-ra-tim ša ta-dí-na-ni-ni le-qé-ma a-šar li-bi-kà dí-ší-na um-ma šu-ut-ma i-ṣú-ra-tum ú-lá a-lá-qé ù ṭup-pé a-mì-ú-tim a-ta-ma ta-ša-qal IGI ší-ip-ri ša kà-ri-im kà-ni-iš ù kà-ri-im bu-ru-uš-ḫa-dim ṣa-ḫe-er GAL a-wa-tám a-ni-tám a-na ú-ší-na-lam aq-bi₄-ma ù-lá i-mu-a be-lu-a a-tù-nu ṭup-pá-am ša kà-ri-im bu-ru-uš-ḫa-dim ṣa-ḫe-er GAL ù ṭup-pá-am ša ú-ší-na-lam ša DUMU i-ba-a ù ṣú-ḫa-ru-um ša ú-ší-na-lam ub-lu-ni-ni ší-ip-ru ša a-lim{ki} ú kà-ru-um kà-ni-iš iš-ta-me-ú-ma a pí-i ṭup-pí a-mì-ú-tim ir-dí-ú-ni-ma ú-ší-na-lam ú-ṭá-i-bu ṭup-pé pá-ni-in ki-lá-le-ma ša ší-ip-ru ša a-lim{ki} ù kà-ru-um kà-ni-iš ṣa-ḫe-er GAL iš-ta-me-ú-ni-ma i-pí-iq-du-ni ù ṭup-pá-am na-áš-pé-er-tám ša kà-ri-im bu-ru-uš-ḫa-dim ṣa-ḫe-er GAL ili₅-ba-ni ù ḫu-ra-ṣa-num a-na kà-ri-im kà-ni-iš ṣa-ḫe-er GAL na-áš-ú-ni-ma ki-ma kà-ru-um iš-me-ú-ni ú a-tù-nu a-na kà-ri-im šu-kà-i-na-ma ṭup-pí-in pá-ni-in ša šé-ep DUB.SAR DUMU i-ba-a ú ṣú-ḫa-ri-im ša ú-ší-na-lam ú ṭup-pá-am a-ni-am ša šé-ep ili₅-ba-ni ḫu-ra-ṣa-num iš-tí kà-ri-im kà-ni-iš a-na bu-zi-a ší-ip-ri-im ša a-lim{ki} ṭup-pí ša-lá-áš-tù-ma šu-nu-tí dí-na-šu-ma i-na IGI ma-aḫ-ri-ku-nu li-ip-qí-du-ma bu-zi-a a-na a-lim lu-bi-il₅-šu-nu šu-ma ṭup-pí kà-ru-um a-na bu-zi-a ú-lá i-ta-ad-nu tí-ir-ta-ku-nu li-li-kam-ma lá-at-bi-a-ma lá-ta-al-kam-ma a-li ú be-li li-šu-ra-ni šu-ma bu-zi-a i-ta-lá-ak-ma ṭup-pá-am ša ili₅-ba-ni ú ḫu-ra-ṣa-num ú-bu-lu-ni-ni a-na DUMU um-me-a-nim ke-nim pí-iq-da